

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADONAČELNIK

KLASA: 351-01/12-01/03

URBROJ: 2186/012-03/023-12-1

Ivanec, 20. ožujka 2012. godine

Na temelju članka 11. stavka 4. Zakona o otpadu („Narodne novine“ br. 178/04, 153/05, 111/06, 110/07, 60/08 i 87/09) i članka 64. Statuta Grada Ivanca („Službeni vjesnik Varaždinske županije“ br. 21/09), Gradonačelnik Grada Ivanca Gradskom vijeću podnosi

**IZVJEŠĆE**

**o izvršenju Plana gospodarenja otpadom Grada Ivanca za 2011. godinu**

1. **UVOD**

Plan gospodarenja otpadom za Grad Ivanec prihvaćen je 30. listopada 2008. godine, a u skladu je s Planom gospodarenja otpadom Varaždinske županije (Sl. Vj. Broj 21/09) i Zakonom o otpadu, Strategijom gospodarenja otpadom Republike Hrvatske (NN broj 130/05), koja je sastavni dio Strategije zaštite okoliša Republike Hrvatske (NN broj 46/02) i Planu gospodarenja otpadom Republike Hrvatske (NN broj 85/07), a donešen je za razdoblje od osam godina.

Plan je prihvatilo Gradsko vijeće, a sukladno istom i članku 11. Zakona o otpadu, jednom godišnje (do 30. travnja tekuće godine) Gradonačelnik je u obvezi podnijeti Gradskom vijeću izvješće o izvršenju Plana, a poglavito o provedbi utvrđenih obveza i učinkovitosti poduzetih mjera.

1. **OBVEZE IZ POSTOJEĆE I NOVE ZAKONSKE REGULATIVE**

Prema obvezama i odgovornostima u gospodarenju otpadom koje proizlaze iz Zakona o otpadu, država je odgovorna za gospodarenje opasnim otpadom i za spaljivanje otpada, županije i Grad Zagreb odgovorni su za gospodarenje svim vrstama otpada, osim za opasni otpad i spaljivanje, a **gradovi i** **općine odgovorni su za gospodarenje komunalnim otpadom**.

Troškovi gospodarenja otpadom obračunavaju se prema kriteriju količine i svojstava otpada, uz primjenu načela “onečišćivač plaća”. Troškovi gospodarenja otpadom moraju obuhvatiti:

* troškove odvojenog skupljanja otpadom,
* troškove prijevoza otpada,
* troškove drugih mjera gospodarenja otpadom koje nisu pokrivene prihodom ostvarenim prometom otpada,
* procijenjene troškove uklanjanja otpada koji je nepoznata osoba odbacila u okoliš i
* troškove oporabe i/ili zbrinjavanja otpada koji obuhvaćaju troškove projektiranja i gradnje građevina za oporabu i/ili zbrinjavanja otpada, njihova naknadnog održavanja I gradnje nove građevine koja će se koristiti nakon prestanka rada postojeće.

Plan gospodarenja otpadom sadrži:

* mjere odvojenog skupljanja otpada,
* mjere za upravljanje i nadzor odlagališta za komunalni otpad,
* popis otpadom onečišćenog okoliša I neuređenih odlagališta,
* redoslijed aktivnosti sanacije neuređenih odlagališta i otpadom onečišćenog okoliša,
* izvore i visinu potrebnih sredstava za provedbu sanacije.

1. **PREGLED POSTOJEĆEG STANJA**

Organizirano skupljanje i odvoz komunalnog otpada koji nastaje u kućanstvima kao i otpada iz poslovnih prostora, na području grada Ivanca, obavlja komunalno poduzeće Ivkom d.d. iz Ivanca. Tako sakupljen otpad odlaže se na odlagalištu u Jerovcu, a korisnici usluge skupljanja, odvoza i odlaganja komunalnog otpada otpad odlažu na različite načine: kućanstva imaju plastične kante volumena 120 l kao i manji poslovni prostori, kućanstva iz stambenih zgrada odlažu otpad u kontejnere volumena 1.100 l koji su postavljeni na javnim površinama ispred zgrada (na svakih 10 stanova ide jedan kontejner), a veći poslovni prostori imaju kontejnere od 1.100 l ili 5.000 ili 7.000 l.

Prema podacima dobivenim od poduzeća Ivkom d.d. na području grada Ivanca ukupno je postavljeno:

* posuda od 120 l 3.362 kom
* kontejnera od 1.100 l 82 kom
* kontejnera od 5.000 l do 7.000 l 41 kom

Skupljanje i odvoz komunalnog otpada s područja grada Ivanca provodi se jednom tjedno, odnosno četiri puta mjesečno. Iz poslovnih prostora komunalni se otpad odvozi jednom tjedno kod redovnog skupljanja i odvoza ili po pozivu.

Odvojeno skupljanje otpada obavlja se u kućanstvima putem tri besplatne vreće različite boje, žuta, zelena i plava za plastiku, ambalažno staklo i papir, dok su ispred stambenih zgrada postavljeni tzv. “zeleni otoci” u različitim bojama kao i vreće. Skupljanje i odvoz tako izdvojenog otpada obavlja se jednom mjesečno po posebnom rasporedu.

Skupljanje i odvoz glomaznog otpada iz kućanstava tijekom 2011. godine bio je tijekom mjeseca studenog i prosinca na način da su građani iznosili glomazni otpad ispred kuće i/ili zgrade te se prema rasporedu isti odvozio kamionima na odlagalište u Jerovcu. Akcija skupljanja i odvoza glomaznog otpada ne naplaćuje se kao posebna usluga.

Na području Grada Ivanca živi, prema popisu stanovništva iz 2011. godine 13.970 stanovnika u 4.094 kućanstva što znači da prosječno kućanstvo ima 3,4 člana. U organizirano skupljanje i odvoz komunalnog otpada uključeno je **3.575** kućanstava (uz dodatnih 256 kućanstava s područja Jerovca) ili sveukupno 3.831 kućanstvo ili 93% . U sustav su uključena i 303 poslovna subjekta.

Od ukupnog broja kućanstava 159 ih koristi pravo na umanjenu cijenu za 30% (1-člana i 2-člana kućanstva starija od 60 godina), a 118 su tzv. staračka-samačka kućanstva (samci stariji od 70 godina koji dobivaju mjesečno dvije besplatne vreće) za koje uslugu odvoza komunalnog otpada plaća grad Ivanec iz proračuna.

Temeljem podataka iz Ivkom-a d.d. o odloženim količinama komunalnog otpada na odlagalištu u Jerovcu i broja stalnih stanovnika obuhvaćenih odvozom komunalnog otpada, procijenjena je specifična količina otpada po stanovniku:

## SK = 0,61 kg/stan/dan

što je znatno manje nego u 2010. godini (u 2010. godini bilo je 0,87 kg/stan/dan).

*Tablica 1*. Količine otpada skupljene tijekom 2011. godine

|  |  |
| --- | --- |
| Vrsta otpada | Količina u tonama |
| Miješani komunalni otpad | **2.534,890** |
| Proizvodni otpad-Ivančica | **332,490** |
| Proizvodni otpad-izolacijski HEW | **0,111** |
| Glomazni otpad | **80,520** |
| Ambalažno staklo | **10,890** |
| Plastika | **5,440** |
| Papir | **26,490** |
| Karton | **3,620** |
| Biorazgradivi otpad iz groblja | **199,020** |
| Ostali otpad iz groblja | **0,440** |
| Ukupno: | **3.193,910** |

Odlukom Grada Ivanca tijekom 2011. godine uz glomazni otpad iz kućanstava je skupljan i elektronički otpad, građevinska stolarija, kao i automobilske gume, a koji je predan ovlaštenim sakupljačima. Količine su slijedeće:

* elektronički otpad 2,950 t
* građevinska stolarija 4,195 t
* auto gume 5,120 t

Na smanjenje količine proizvedenog otpada po stanovniku utječu razni čimbenici kao što su osviještenost građana o potrebi razvrstavanja otpada, i sl., a moramo i spomenuti, također prisutan pad životnog standarda građana uslijed krize, te samim time i pad potrošnje naravno, i smanjenje količine proizvedenog otpada.

Izdvojenim skupljanjem pojedinih vrsta otpada (papir, plastika i ambalažno staklo) količina otpada se smanjuje čime se postiže:

* smanjenje količina otpada kojeg je potrebno odložiti na odlagalište i uštedu na odlagališnom prostoru,
* povećanje količina sekundarnih sirovina,
* smanjenje emisije metana i drugih plinova koji nastaju u manjim koncentracijama na odlagalištu komunalnog otpada,
* smanjenje opterećenja procjednih voda, a posredno time i smanjenje mogućnosti onečišćenja površinskih i podzemnih voda.

Integralni koncept cjelovitog sustava gospodarenja otpadom u sebi sadrži osnovna načela i to:

* izbjegavanje otpada,
* vrednovanje otpada i
* zbrinjavanje otpada.

1. **REALIZACIJA AKTIVNOSTI PREMA PLANU GOSPODARENJA OTPADOM U 2011. GODINI**

Prema planu gospodarenja otpadom za Grad Ivanec po godinama su planirane slijedeće aktivnosti:

*Tablica 2.* Aktivnosti predviđene Planom gospodarenja otpadom

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Aktivnosti | Planirana godina realizacije | | | | | | | |
| 2008. | 2009. | 2010. | 2011. | 2012. | 2013. | 2014. | 2015. |
| Izdvojeno skupljanje –posude u objektima (papir) | **x** | **x** |  |  |  |  |  |  |
| Izdvojeno skupljanje – posude u objektima (biorazgradivi otpad) |  |  |  |  |  | **x** |  |  |
| Kontejneri za komunalni otpad | **x** | **x** |  |  |  |  |  |  |
| Zeleni otoci | **x** |  |  |  |  |  |  |  |
| Reciklažno dvorište |  |  | **x** |  |  |  |  |  |
| Mini reciklažno dvorište |  |  | **x** |  |  |  |  |  |
| Objekat za građevinski otpad |  |  | **x** |  |  |  |  |  |
| Rashladni kontejner |  |  |  | **x** |  |  |  |  |
| Pretovarna stanica sa sortirnicom |  |  |  | **x** | **x** |  |  |  |
| Kompostana |  |  |  |  | **x** | **x** |  |  |
| Sanacija divljih odlagališta | **x** | **x** |  |  |  |  |  |  |
| Sanacija odlagališta u Jerovcu | **x** | **x** | **x** |  |  |  |  |  |
| Edukacija | **x** | **x** | **x** | **x** | **x** | **x** | **x** | **x** |

|  |  |
| --- | --- |
| **x** | * realizirano |

Planom gospodarenja otpadom za 2011. godinu predviđene su slijedeće aktivnosti:

* postavljanje rashladnih kontejnera za prikupljanje otpada životinjskog porijekla,
* projektiranje i izgradnja pretovarne stanice sa sortirnicom.

Građevinski radovi na sanaciji odlagališta u Jerovcu, koji su planom predviđeni tijekom 2008., 2009. i 2010. godine, započeti su tijekom lipnja 2011. godine, a do kraja 2011. godine izvedeno je radova u vrijednosti 826.919,92 kn ili 11,90 % od ukupne vrijednosti radova.

Ništa od planom predviđenog za 2011. godinu nažalost nije realizirano pa treba pristupiti reviziji Plana s novom dinamikom izvođenja, a koja je prikazana u slijedećoj tablici.

*Tablica 3.* Prijedlog revidiranog plana gospodarenja otpadom

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Aktivnosti | Planirana godina realizacije | | | | | | | |
| 2008. | 2009. | 2010. | 2011. | 2012. | 2013. | 2014. | 2015. |
| Izdvojeno skupljanje –posude u objektima (papir) | **x** | **x** |  |  |  |  |  |  |
| Izdvojeno skupljanje – posude u objektima (biorazgradivi otpad) |  |  |  |  |  | **x** | **x** |  |
| Kontejneri za komunalni otpad | **x** | **x** |  |  |  |  |  |  |
| Zeleni otoci | **x** |  |  |  |  |  |  |  |
| Reciklažno dvorište |  |  |  |  |  | **x** | **x** |  |
| Mini reciklažno dvorište |  |  |  |  |  | **x** |  |  |
| Objekat za građevinski otpad |  |  |  |  |  | **x** | **x** | **x** |
| Rashladni kontejner |  |  |  |  | **x** |  |  |  |
| Pretovarna stanica sa sortirnicom |  |  |  |  | **x** | **x** | **x** |  |
| Kompostana |  |  |  |  |  | **x** | **x** |  |
| Sanacija divljih odlagališta | **x** | **x** |  |  | **x** |  |  | **x** |
| Sanacija odlagališta u Jerovcu |  |  |  | **x** | **x** | **x** | **x** |  |
| Edukacija | **x** | **x** | **x** | **x** | **x** | **x** | **x** | **x** |

|  |  |
| --- | --- |
| **x** | * preostalo za realizaciju |

1. **ZAKLJUČAK**

Realizacija i kvalitetno funkcioniranje cjelokupnog sustava gospodarenja otpadom zacrtanog Planom, zasnovano je na uključenosti i velikoj suradnji građana, jedinice lokalne samouprave i komunalnog poduzeća Ivkom d.d. u provedbi planiranih mjera te osiguranju potrebnih financijskih sredstava u proračunu. Tijekom 2011. godine suradnja se može ocijeniti zadovoljavajućom, ali je za postizanje planiranih ciljeva istu, u narednom razdoblju potrebno intenzivirati.

Obuhvaćenost stanovništva organiziranim skupljanjem komunalnog otpada od 87 % može se ocijeniti dobrom budući da je prosjek u državi nešto manji od 85%. Unatoč tome stanje bi se moglo poboljšati na području grada Ivanca tako da uključenost bude oko 95%.

Postojeći način postupanja s komunalnim otpadom još se uvijek ne može nazvati gospodarenjem otpadom budući da se otpad još uvijek odlaže na odlagalište u Jerovcu bez prethodne obrade. Iz komunalnog se otpada nedovoljno izdvaja iskoristivi dio, što ovakvo postupanje s otpadom čini još uvijek neracionalnim, ekonomski neisplativim, a predstavlja i nepotrebno opterećenje kapaciteta postojećeg odlagališta. Kako komunalni otpad često sadrži i neizdvojeni opasni otpad to je trenutno stanje u gospodarenju otpadom neprihvatljivo i za okoliš, prije svega za tlo i vode, a time i zdravlje ljudi. Nisu ostvareni dostatni uvjeti za prikupljanje i kompostiranje biorazgradivih vrsta otpada iz kućanstava i ostalih djelatnosti.

Realizacija opreme i objekata nije se u proteklom razdoblju provodila planiranom dinamikom, to se prije svega odnosi na: sanaciju postojećeg odlagališta u Jerovcu, izgradnju reciklažnog dvorišta, lokacije i objekta za građevinski otpad i postavljanje rashladnih kontejnera za prikupljanje otpada životinjskog porijekla.

S obzirom na to da su u tijeku Izmjene i dopune Plana gospodarenja otpadom u Varaždinskoj županiji za razdoblje 2008. – 2015. god., realno je za očekivati i potrebu izmjena Plana gospodarenja otpadom za Grad Ivanec. Izgradnja odgovarajućih građevina za gospodarenje otpadom predviđena Planom, ovisi o početku rada Regionalnog centra za gospodarenje otpadom sjeverozapadne Hrvatske, smještenog na području Općine Koprivnički Ivanec.

Uvjeti za prikupljanje i kompostiranje biorazgradivih vrsta otpada još nisu stvoreni, a što se očekuje sukladno planskoj dinamici, tijekom naredne dvije godine, a što će ovisiti najviše o osiguranju financijskih sredstava za provedbu planiranih aktivnosti u proračunu Grada, odnosno pomoći od strane Fonda za zaštitu okoliša.

Sukladno realiziranim aktivnostima i mjerama proteklih godina, potrebno je napomenuti da se Plan gospodarenja otpadom za Grad Ivanec treba ove godine revidirati, odnosno kako je u pripremi novi Zakon o otpadu, isto se planira odmah nakon donošenja novih zakonskih propisa.

GRADONAČELNIK:

Milorad Batinić, dipl.ing.